Laguda

Laguda (dla-gu-da, retai dla-gù-dé) – dievas Mesopotamijos mitologijoje, veikiausiai sietas su Persijos įlanka.

Manoma, kad Laguda buvo jūros dievybė, ypač siejama su Persijos įlanka. Wilfred G. Lambert teigimu, apie tai, kad Laguda buvo jūros dievas, galima spręsti iš to, jog šis dievas neretai sietas su kitomis panašiomis dievybėmis. Antai Sirsiras, minimas greta Lagudos „Marduko kreipimesi į demonus“, buvo siejamas su jūrininkais; iškelta versija, kad Laguda atitinka vadinamąjį „valties dievą“, pavaizduotą ant cilindrinių antspaudų. Laguda minimas ir užkalbėjimų virtinėje Šurpu, kur jis įvardytas greta upių dievo Lugalidos ir jūros dievo Lugalabos.

Dievų sąraše Anšar = Anum Laguda laikomas vienu iš Marduko vardų ir siejamas su Dilmunu. Gali būti, kad ši dievybė tarp Marduko vardų paminėta ir kitame sąraše. Vis dėlto, kaip galima spręsti iš teksto „Marduko kreipimasis į demonus“, Mardukas ir Laguda – savarankiškos dievybės:

Kultas 
Lagudos kulto centras veikiausiai buvo Nemed-Lagudos miestas, apie kurį žinoma iš šaltinių, datuojamų I tūkst. pr. m. e. Kur konkrečiai šis miestas buvo įsikūręs, nėra aišku, tačiau iš paminėjimų senoviniuose įrašuose galima spręsti jį buvus netoliese Eridu, Larsos, Uruko ir Ūro miestų. Pasak Naujosios Babilonijos karalystės laikų karališkojo laiško, jis buvo siejamas ir su dievu Ea. Nemed-Lagudos dievus grąžinęs Sargonas II.

Apie Lagudą liudija ir du teoforiniai asmenvardžiai iš Kasitų dinastijos laikų Nipūro: Tukulti-Laguda ir Burra-Laguda. Dėmuo burra- kasitiškas, tad Laguda – viena iš dievybių, kurių vardas įėjo į teoforinius kasitų asmenvardžius, nepaisant to, kad pati dievybė priklausė Mesopotamijos panteonui. Pastaruoju atveju Lagudos vardas užrašytas su determinatyvu dingir – dantiraščio ženklu, žyminčiu dievybių vardus; kasitų dievybių vardai taip užrašomi nebuvo (išskyrus Šukamuną ir Šumaliją).

Išnašos

Šaltiniai

Mesopotamijos dievai